**0027**

**Сіздің мінажат мұқтаждықтарыңыздың тізіміне не кіреді?**

***«Сендер бір нәрсені аңсап, иемдене алмайсыңдар; сонда кісі өлтіретіндей жек көріп, қызғанасыңдар, алайда аңсаған нәрселеріңе қол жеткізе алмайсыңдар. Жанжалдасып, төбелесесіңдер, бәрібір иемденбейсіңдер, өйткені оны Құдайдан сұрамайсыңдар.»***

***(Жақыптың хаты 4:2)***

Сізге бір сұрақ қойғым келеді: әдетте, сіз не үшін мінажат етесіз? Байлық? Денсаулық? Келесі айдың шоттарын төлеуге мүмкіндік беретін қаржылық жағдай туралы ма? Әлде, күнделікті наныңыз туралы ма? Біздің мінажаттарымыз Құдай алдында қоятын дүкендегі тапсырыс беру сияқты. Шын айтайын, мен кейде өз мінажаттарымда, қандай да бір мінажат етіп жатқан мәселені Құдайдың араласуынсыз, қаражатпен шеше аламын деген оймен, қаражат мәселесі туралы сұраймын.

Мен, біздің жиі сиынатын мінажаттарымыз бен Жаңа өсиеттегі кейбір мінажаттардың арасындағы айырмашылық туралы біраз ойландым. Осындай мінажаттардың бірі Пауыл жазған Қолостықтарға арналған хатта кездеседі. Пауыл ешқашан Қолос қаласына жете алмаған сияқты. Алайда, ол осы қала сенушілерінің қажеттіліктерін, сонымен қатар мінажат пен оның мәні туралы жақсы білетін. Кіріспеде бірнеше сөз айтып кеткен соң, Пауыл хатта, олар үшін Құдайға алғыс білдіретіні жайлы айтты. Бірақ кейде біз осылай істеуді ұмытып кетеміз!

Сол кезде, Римде үй қамауында болған Пауылға қызмет ету үшін, Епафрас Колосс қаласынан келді. Елші Пауыл осы жағдайға байланысты келесі сөздерді жазып кетті: «Сол себептен де біз мұны естіген кезден бері сендер үшін ұдайы Құдайға сиынып келеміз. Сендердің Оның еркін толықтай біліп, өте парасатты да рухани көреген болуларыңды Құдайдан өтінудеміз.» (Қолостық. 1:9)

Пауыл, олардың жолында әрқашан сәттілік болсын деп мінажат еткен жоқ, оларды терең рухани белгісі ретінде, Құдай оларды байлықпен жарылқасын деп жалбарынған жоқ, немесе балалары аман болсын деп мінажат еткен жоқ. Ол Құдайдан колосалықтарға рухани даналық пен түсінік жіберуді сұрады. Ол олардың келесі жағдайларды сезінгендерін қалады:

1. Құдайға лайықты әрекет ету, Оған ұнамды өмір сүру.
2. Оның даңқының күшіне сәйкес күш-қуатқа ие болу, шыдамды, жомарт және қуанышты болу.
3. Оларды қараңғылықтың күшінен құтқарып, сүйікті Ұлын жіберіп, Оның қанымен тазартып, күнәларын кешіріп, Өз патшалығына енгізген Әкеге алғыс айту.

Пауылдың мінажатында мені таң қалдырған нәрсе - қолостықтардың өмірі Құдайдың жоспарына сай болуын сұрайтындығы, ал біздің көптеген мінажаттарымызда, Құдайдың еркі біздің жоспарларымызға сәйкес болуын сұраймыз. Бұл басты айырмашылық. Пауыл, Құдайға ананы-мынаны істеп берші деген сияқты талаптар қоюдың орнына, олардың өмірлері Құдайдың жоспарлары мен мақсаттарына сәйкес болсын деп мінажат етіп, Оны жеке тану арқылы оның еркін орындауға күш пен батылдыққа толы болсын деп мінажат етті.

Біздің мінажаттарымыз жауапсыз қалатын себептердің бірі - біз Құдайдан даналық пен рухани түсінік сұраудың орнына, Оны жай ғана өзіміздің мақсаттармызда қолданғымыз келеді. Осы жайлы Исаның ағасы, Жақып былай деген: «Сендер бір нәрсені аңсап, иемдене алмайсыңдар; сонда кісі өлтіретіндей жек көріп, қызғанасыңдар, алайда аңсаған нәрселеріңе қол жеткізе алмайсыңдар. Жанжалдасып, төбелесесіңдер, бәрібір иемденбейсіңдер, өйткені оны Құдайдан сұрамайсыңдар» (Жақыптың хаты 4:2)